Võtan siis näputöö tegemise tasapisi uuesti käsile. Viimane aasta-poolteist on nii kiirelt ja segaselt läinud, et pole mingit tahtmist olnud tehtut kirja panna. Üht-teist on valmis siiski saanud, kasvõi näiteks mitmed laadale müüki läinud asjad, millest vist on isegi kuskil pildid (mütsi ma sellepeale sööma ei hakka  :P), muid pudinaid samuti omajagu. Ahjaa, näiteks sel suvel õmblesin uude koju (jaa, ma olen nüüd tallinlanna) neli kott-tooli ja neli istumispatja. Plaanis on kardinad akende ette ja magamistoa uks-seinaks õmmelda. Kaks kott-tooli tahaksin veel teha, seljatoega - katsetasime Katusekinos hoolega sellistel istumist ja tegime telefoniga igast kandist pilte, ilmselt võisid lähedalseisjad meid väga kummaliselt vaadata, aga mis siis, vähemalt tean nüüd täpselt, mida tahan :D).  Ühe (või mitme) sõnaga on mul  nüüd jälle aega vardaid keerutada ja õmblusmasinat piinata ning hoog selleks on kah peale tulnud. Panin end Isetegijasse kahte projekti ka kirja, siis on taganttorkija olemas.